Skont ir-rapporti tal-Artikolu 21 sottomessi fl-2016 għas-sena ta’ rapportar tal-2015, issa b’kollox hemm ftit anqas minn 10 950 installazzjoni awtorizzata meta mqabbla mal-11 200 tas-sena preċedenti u madwar 11 400 tas-sena ta’ qabilha.

Fl-2015 il-karburanti maħruqin fl-attivitajiet tal-EU ETS kienu għadhom fil-maġġor parti assoluta fossili. Madankollu, 27 Stat Membru rrapportaw ukoll l-użu tal-bijomassa b’rabta ma’ kważi 2000 installazzjoni (1966, 18% tal-installazzjonijiet kollha). 4 Stati Membri biss ma rrapportawx użu tal-bijomassa (FR, LI, LT, MT). L-indikazzjoni tal-emissjonijiet relatati mal-bijomassa ma ġietx ipprovduta fir-rapporti tal-Artikolu 21 tal-Istati Membri kollha (DK, IE, LV, PT, RO), iżda fuq il-bażi tad-dejta effettivament ipprovduta, l-emissjonijiet mill-bijomassa użata ammontaw għal madwar 125 miljun tunnellata ta’ CO2 (madwar 7% meta mqabbla mal-emissjonijiet irrapportati tal-EU ETS). Żewġ Stati Membri biss (DE u SE) irrapportaw użu baxx ta’ bijokarburant li b’kollox involva erba’ operaturi ta’ inġenji tal-ajru.

Fi ħdan il-kategoriji bbażati fuq l-emissjonijiet annwali, id-dejta għall-2015 turi li bħal fl-2014, 72% tal-installazzjonijiet għadhom tal-kategorija A, 21% tal-kategorija B u 7% biss tal-kategorija C. Fl-2015, aktar minn 5700 installazzjoni (eskluża IT) ġew irrapportati bħala “installazzjonijiet b’livelli baxxi ta’ emissjonijiet” (57% tat-total eskluża IT). Il-perċentwal għoli ta’ installazzjonijiet b’livell baxx ta’ emissjonijiet u tal-kategorija A jikkonferma r-rilevanza tal-arkitettura bbażata fuq gradi u ta’ simplifikazzjonijiet oħrajn tas-sistema ta’monitoraġġ, ta’ rapportar u ta’ verifika mfassla fid-dawl tal-prinċipju tal-proporzjonalità.

Għad li l-qasma tal-installazzjonijiet bejn installazzjonijiet tal-kategoriji A, B u C, u installazzjonijiet b’livelli baxxi ta’ emissjonijiet, fi ħdan l-Istati Membri ġeneralment issegwi l-istess tendenza kumplessiva, hemm differenzi akbar fis-setturi industrijali jew fl-attivitajiet koperti. L-installazzjonijiet tal-EU ETS li jinvolvu attivitajiet ta’ kombustjoni jinsabu fl-Istati Membri kollha. Attivitajiet oħra rrapportati mill-maġġoranza tal-Istati Membri huma raffinar taż-żejt, produzzjoni tal-azzar, siment, ġir, ħġieġ, ċeramika u polpa u l-produzzjoni tal-karta. Żewġ pajjiżi biss (FR u NO) jirrapportaw attivitajiet ta’ ġbir u ħżin tas-CO2 li nħarġulhom permessi. Rigward l-attivitajiet tal-EU ETS elenkati b’mod addizzjonali għal emissjonijiet ta’ gass serra mhux CO2, hemm rapporti ta’ permessi maħruġin għall-aluminju primarju u għall-PFCs fi 13-il pajjiż (DE, ES, FR, GR, IS, IT, NL, NO, RO, SE, SI, SK, UK), u għall-produzzjoni ta’ aċidu nitriku u N2O f’20 pajjiż (bl-eċċezzjonijiet li huma CY, DK, EE, IE, IS, LI, LU, LV, MT, PT, SI). Is-setturi l-oħrajn ta’ N2O huma rrapportati biss fi tliet Stati Membri oħrajn, li involvew il-produzzjoni ta’ aċidu adipiku (DE, FR, IT) u l-produzzjoni ta’ aċidu gliossali u gliossiliku (DE, FR).

Kif ġie rrapportat fl-2015, għadd żgħir ħafna ta’ Stati Membri biss użaw il-possibbiltà li jeskludu emittenti żgħar mill-EU ETS f’konformità mal-Artikolu 27 tad-Direttiva tal-EU ETS. Din il-possibbiltà hija offruta mid-Direttiva sabiex ikomplu jitnaqqsu aktar l-ispejjeż amministrattivi għall-emittenti żgħar u hija permessa meta jkunu fis-seħħ miżuri ekwivalenti għat-tnaqqis ta’ emissjonijiet ta’ GHG. Skont ir-rapporti sottomessi fl-2016, tmien pajjiżi (DE, ES, FR, HR, IS, IT, SI, UK) qegħdin jużaw din il-possibbiltà, speċjalment għal installazzjonijiet li jinvolvu attività ta’ kombustjoni u l-produzzjoni taċ-ċeramika. L-ammont kumplessiv ta’ emissjonijiet esklużi għall-2015 kien ta’ madwar 4 miljun tunnellata ta' CO2 (madwar 0,22% tal-emissjonijiet totali vverifikati), meta mqabbel mat-3,9 miljun tunnellata fl-2014 u mal-4,7 miljun tunnellata ta' CO2 fl-2013.

Ta’ min jgħid li skont is-sottomissjonijiet tal-Artikolu 21 tal-Istati Membri fl-2016, numru żgħir ħafna biss ta’ Stati Membri sfruttaw id-dispożizzjoni offruta mill-Artikolu 13 tar-Regolament dwar il-Monitoraġġ u r-Rapportar (MRR) li tippermettilhom jawtorizzaw l-użu ta’ pjanijiet ta’ monitoraġġ issimplifikati f’każijiet ta’ riskju baxx. BE (il-Fjandri), FR, HR, HU, LI u LT biss jirrapportaw l-użu fil-każ ta’ installazzjonijiet, u FI, IS u PL biss fil-każ tal-avjazzjoni.

F’dak li għandu x’jaqsam mal-kopertura tal-operaturi ta’ inġenji tal-ajru, in-numru ta’ operaturi ta’ inġenji tal-ajru rrapportati bil-pjanijiet ta’ monitoraġġ tal-EU ETS issa huwa anqas minn 530 għall-2015, meta mqabbel ma’ aktar minn 610 irrapportati għall-2014.

2.2.Reġistru tal-Unjoni

Ir-Reġistru tal-Unjoni jintraċċa s-sjieda tal-kwoti u t-tranżazzjonijiet li jikkonċernaw kwoti simili ma’ bank, filwaqt li jirreġistra l-ammonti miżmuma fil-kontijiet tiegħu u t-tranżazzjonijiet bejn il-kontijiet. Dan ir-reġistru uniku huwa mħaddem u miżmum mill-Kummissjoni, filwaqt li amministraturi tar-reġistru nazzjonali fil-31 pajjiż kollha li jipparteċipaw fl-EU ETS jibqgħu jkunu l-punt ta’ kuntatt għar-rappreżentanti ta’ aktar minn 20 000 kont (il-kumpaniji jew il-persuni fiżiċi). Ir-reġistru uniku joffri lill-emittenti, lin-negozjanti u lill-31 awtorità nazzjonali Ewropej il-mezzi sabiex iwettqu x-xogħol tagħhom relatat mal-EU ETS: eż. jallokaw kwoti bla ħlas lill-operaturi stazzjonarji u tal-avjazzjoni, jirreġistraw l-emissjonijiet tal-emittenti (installazzjonijiet stazzjonarji u avjazzjoni), jawtorizzaw lill-emittenti, lin-negozjanti professjonali kif ukoll lil persuni fiżiċi biex jeżegwixxu negozju lest billi jittrasferixxu kwoti bejn il-kontijiet, jippermettu lill-emittenti jikkumpensaw għall-emissjonijiet tagħhom billi jċedu kwoti. Barra minn hekk, ir-reġistru jintuża sabiex jimplimenta d-Deċiżjoni dwar il-Kondiviżjoni tal-Isforzi* u għall-irkant ta’ kwoti. Fl-istess ħin, ir-Reġistru tal-Unjoni jippermetti lill-pajjiżi parteċipanti sabiex jikkonformaw mar-regoli tal-Protokoll ta’ Kjoto tan-Nazzjonijiet Uniti: eż. l-irtirar jew it-tħassir tal-unitajiet tal-Protokoll ta’ Kjoto. *Id-Deċiżjoni Nru 406/2009/KE tal-Parlament Ewropew u tal-Kunsill tat-23 ta’ April 2009 dwar l-isforz tal-Istati Membri biex inaqqsu l-emissjonijiet tagħhom tal-gassijiet serra biex jonoraw l-impenji tal-Komunità għat-tnaqqis tal-emissjonijiet tal-gassijiet serra sal-2020, ĠU L 140, 5.6.2009, p. 136.

Fl-2016, ir-Reġistru tal-Unjoni se jqabbad lil Malta u lil Ċipru mar-Reġistru Internazzjonali tat-Tranżazzjonijiet (ITL) tan-Nazzjonijiet Uniti, kif ukoll se jimplimenta, f’koordinazzjoni man-Nazzjonijiet Uniti l-funzjonalitajiet neċessarji għat-twettiq tal-proċessi definiti fid-Deċiżjoni 3/CMP.11 tal-Konferenza tal-Partijiet tal-Protokoll ta’ Kjoto.

Bħala l-amministratur ċentrali tar-Reġistru tal-Unjoni, f’konsultazzjoni mal-amministraturi tar-reġistri nazzjonali, il-Kummissjoni l-ħin kollu tfittex li tkompli ttejjeb il-funzjonalitajiet u s-sigurtà tar-reġistru u tipprova tagħmlu aktar faċli għall-utenti.

Fil-Manwal tal-ETS tista’ tinkiseb aktar informazzjoni ddettaljata dwar l-EU ETS.

3.FUNZJONAMENT TAS-SUQ TAL-KARBONJU FL-2015



Dan il-kapitolu jipprovdi informazzjoni dwar in-naħa tal-provvista u tad-domanda tal-EU ETS li tkopri l-limitu massimu, l-allokazzjoni bla ħlas, il-programm NER300, l-irkantar, id-deroga mill-irkantar sħiħ għas-settur tal-enerġija f’ċerti Stati Membri u l-użu ta’ krediti internazzjonali.

Min-naħa tad-domanda, huwa jipprovdi informazzjoni dwar l-emissjonijiet ivverifikati u dwar l-ibbilanċjar tal-provvista u d-domanda.

3.1.Provvista: kwoti mqiegħda fiċ-ċirkolazzjoni

3.1.1.Limitu massimu